12 sterf na sneeustorting op Everest | Maroela Media
Minstens 12 Nepalese gidse is dood en nog vier word vermis ná 'n sneeustorting op berg Everest.
Volgens amptenare is dit die grootste ramp tot nog toe wat klimmers op die berg getref het. Die gidse was besig om roetes vir klimmers voor te berei toe die sneeustorting plaasgevind het. Die sneeustorting het op 'n hoogte van 5 800m plaasgevind.
Die soektog na die ander gidse is vir eers afgelas weens slegte weer en sal Saterdagoggend voortgesit word. Sewe mense is reeds gered en die beseerdes is na 'n hospitaal vervoer. Honderde klimmers is reeds by die basiskamp om vir die klimseisoen, wat in Mei begin, voor te berei.
In 1996 is agt klimmers op die berg dood nadat hulle tydens 'n storm vasgeval het. Meer as 300 mense is al sedert 1953 op Everest dood.